માટુંગાની આ સોસાયટીમાં મોટા ભાગના ગુજરાતી પરિવારો રહે છે. તેમની બન્ને તરફ માહિમ અને દાદર તરફનાં બિલ્ડિંગો રીડેવલપમેન્ટમાં ગયાં છે અને બન્ને સાઇટ પર હાલ કામ ચાલી રહ્યું છે. માહિમ તરફ જે ડેવલપર કામ કરી રહ્યા છે તેણે જશોદા કો-ઑપરેટિવ સોસાયટીના રહેવાસીઓને અગવડ ન પડે એ માટે તોડકામ કરતાં પહેલાં જ ૨૦ ફૂટ ઊંચાં મજબૂત પતરાં લગાડી દીધાં હતાં, જ્યારે દાદર તરફના ડેવલપરે એવી કોઈ કાળજી લીધી નહોતી એમ સોસાયટીના મેમ્બરોનું કહેવું છે. એ સાઇટ પર તોડકામ ચાલી રહ્યું હતું ત્યારે મંગળવારે ટૉઇલેટ તોડવામાં આવ્યાં હતાં જેને કારણે એની નીચેના ભાગમાંથી ગંદું પાણી બહાર ઊભરાવા માંડ્યું હતું અને દુર્ગંધ ફેલાઈ ગઈ હતી. રોજેરોજ આવતી ધૂળને કારણે પહેલેથી જ પરેશાન સોસાયટીની મહિલાઓ આ નવી મુસીબતને કારણે ત્રાસી ઊઠી હતી અને તેઓ ભેગી થઈને સાઇટ પર ધસી ગઈ હતી અને કામ બંધ કરાવી દીધું હતું.